ম্যাচের শেষে যখন তিনি সাংবাদিক সম্মেলনে এলেন, দেখে মনে হতে পারে যেন ঝড় বয়ে গিয়েছে। চোখমুখ থমথমে। পরিচিত সেই হাসিটাই উধাও।
গেল-ঝড়ের প্রভাব? নাইট অধিনায়ক দীনেশ কার্তিক গেল-ঝড়ের থেকেও বেশি দায়ী করছেন প্রকৃতিকেই। বলা ভাল, তাঁর ক্ষোভ ডাকওয়ার্থ-লুইস নিয়মকে নিয়ে। যা নিয়ে ম্যাচের শেষে  সরাসরি বিরক্তি প্রকাশ করে ফেললেন কার্তিক, ‘‘ঘরোয়া ক্রিকেটে তো ভিজেডি নিয়মের (জয়দেবন নিয়ম, যা ভিজেডি নামে পরিচিত) সাহায্য নেওয়া হয়। তাহলে আইপিএলে নয় কেন? এটা আমার মাথায় ঢুকছে না। আইপিএলটা তো ভারতীয় টুর্নামেন্ট!’’ সেখানেই না থেমে কার্তিকের তোপ, ‘‘যখন বৃষ্টিতে খেলা বন্ধ হল, তখনও ওদের ওভার প্রতি আট করে দরকার ছিল। আর যখন শুরু হল, তখন রান-আ-বল! এটা কোন নিয়মে সম্ভব?’’
ঘরোয়া ক্রিকেটে সীমিত ওভারের ম্যাচ বৃষ্টিবিঘ্নিত হলে সাহায্য নেওয়া হয় জয়দেবন নিয়মের। যা পরিচিত ভিজেডি নিয়ম নামে। ‘‘নিয়মটা পরীক্ষিতভাবে সফল। তাহলে কেন সেটাকে চালু করা যাবে না আইপিএলে?’’ প্রশ্ন নাইট অধিনায়কের। তবে কি পুরো খেলা হলে নাইটরা জিতত? কার্তিকের জবাব, ‘‘এটা বলাটা কঠিন। শুরুতে দুটো উইকেট ফেলে দিতে পারলে হয়তো অন্যরকম ফল হতেও পারত।’’
বিশ্রী হারের কি প্রভাব পড়বে পরের ম্যাচগুলোয়? ‘‘তিনটে জিতেছি, তিনটে হেরেছি। দলের পারফরম্যান্স খারাপ নয়। তবে অনেক জায়গায় উন্নতি করতে হবে,’’ মন্তব্য নাইট অধিনায়কের।